REGOLAMENT TAL-KUMMISSJONI (KE) Nru 904/2008
tas-17 ta' Settembru 2008
li jistabbilixxi l-metodi ta’ l-analiżi u d-dispożizzjonijiet tekniċi l-oħra meħtieġa għall-implimentazzjoni ta’ arranġamenti ta’ esportazzjoni ta’ merkanzija mhux koperti bl-Anness I għat-Trattat
(Verżjoni kodifikata)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Komuni Doganali tad-Dwana (1), u partikolarment l-Artikolu 9 tagħha,
Billi:
(1)
Ir-Regolament tal-Kummissjoni (KEE) Nru 4056/87 tat-22 ta’ Diċembru 1987 li jistabbilixxi l-metodi ta’ l-analiżi u d-dispożizzjonijiet l-oħra tekniċi meħtieġa għall-implimentazzjoni tar-Regolament (KEE) Nru 3035/80 li jistabbilixxi r-regoli ġenerali biex jingħataw rifużjonijiet fuq l-esportazzjoni ta’ ċerti prodotti agrikoli li jkunu ġew esportati fil-għamla ta' merkanzija mhux koperta bl-Anness II għat-Trattat u l-kriterji biex jiġi ffissat l-ammont ta’ rifużjonijiet bħal dawn (2) ġie emendat b’mod sostanzjali (3). Għal iktar ċarezza u razzjonalità, l-imsemmi Regolament għandu jiġi kkodifikat.
(2)
Biex jiġi assigurat trattament uniformi għall-esportazzjoni mill-Komunità ta’ merkanzija koperta bir-Regolament tal-Kunsill (KE) Nru 3448/93 tas-6 ta’ Diċembru 1993 li jistabbilixxi l-arranġamenti kummerċjali applikabbli għal ċerti oġġetti li jirriżultaw mill-ipproċessar tal-prodotti agrikoli (4) huwa importanti li jiġu definiti l-metodi analitiċi u dispożizzjonijiet oħra ta’ natura teknika.
(3)
Il-miżuri stabbiliti f’dan ir-Regolament huma skond l-opinjoni tat-taqsima dwar in-nomenklatura tat-tariffi u statistika tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Dan ir-Regolament jistabbilixxi l-metodi ta’ l-analiżi Komunitarji meħtieġa għall-implimentazzjoni tar-Regolament (KE) Nru 3448/93, f’dak li għandu x’jaqsam ma’ l-esportazzjonijiet ta’ merkanzija mhux inklużi fl-Anness I tat-Trattat jew fin-nuqqas ta’ metodu ta’ analiżi, in-natura ta’ l-operazzjonijiet analitiċi li għandhom jitwettqu jew il-prinċipju ta’ metodu li għandu jiġi applikat.
Artikolu 2
B’konformità man-noti għall-Anness IV tar-Regolament tal-Kummissjoni (KE) Nru 1043/2005 (5) u għall-finijiet ta’ l-implimentazzjoni ta’ dak l-Anness, “ir-Riżultati ta’ l-Analiżi tal-merkanzija” stabbiliti f’kolonna 3 għandhom jinkisbu billi jintużaw il-metodi, il-proċeduri u l-formuli msemmijin f’dan l-Artikolu:
(1)
Zokkor
Il-prestazzjonijiet għolja tal-kromatografija taz-zokkor fil-likwidi (HPLC) għandha tintuża biex jiġu determinati l-varjetajiet ta’ zokkor.
A.
Il-kontenut f'sukrożju msemmi fil-kolonna 3 ta’ l-Anness IV għar-Regolament (KE) Nru 1043/2005 għandu jkun ugwali għal:
(a)
S + (2F) × 0,95,
jekk il-kontenut f'glukożju ma jkunx anqas mill-kontenut fi fruttożju
jew
(b)
S + (G + F) × 0,95,
jekk il-kontenut f'glukożju jkun anqas mill-kontenut fi fruttożju
fejn
S
=
hu l-kontenut f'sukrożju stabbilit mill-HPLC
F
=
hu l-kontenut fi fruttożju stabbilit mill-HPLC
G
=
hu l-kontenut f'glukożju stabbilit mill-HPLC
Meta l-preżenza ta’ l-idolisat tal-lattożju jiġi ddikjarat u /jew il-kwantitajiet tal-lattożju u galattożju jkunu nstabu, il-kontenut f'glukożju, ekwivalenti għall-kontenut f'galattożju (stabbilit mill-HPLC), għandu jitnaqqas mill-kontenut f'glukozju (G) qabel isir xi kalkolu ieħor.
B.
Il-kontenut f'glukożju msemmi fil-kolonna 3 ta’ l-Anness IV għar-Regolament (KE) Nru 1043/2005 għandu jkun ugwali għal:
(a)
G - F,
fejn il-kontenut f'glukożju huwa aktar mill-kontenut fi fruttożju;
(b)
0 (Żero),
meta l-kontenut f'glukożju jkun ugwali jew anqas mill-kontenut fi fruttożju.
Meta l-preżenza tal-lattożju idrolisat tiġi ddikjarata u/jew il-kwantitajiet tal-lattożju u l-galattożju jkunu nstabu, il-kontenut f'glukożju, ekwivalenti għall-kontenut f'galattożju (stabbilit mill-HPLC) għandu jkun imnaqqas mill-kontenut (G) f'glukożju qabel isir kwalunkwe kalkolu ieħor.
(2)
Il-lamtu (jew id-destrin)
(id-destrin għandu jiġi espress bħala lamtu)
A.
Għall-kodiċi NM minbarra mill-kodiċi NM 3505 10 10, 3505 10 90, 3505 20 10 sa 3505 20 90 u 3809 10 10 sa 3809 10 90, il-kontenut f'lamtu (jew id-destrin) imsemmi fil-kolonna 3 ta’ l-Anness IV għar-Regolament (KE) Nru 1043/2005 għandu jiġi ikkalkolat billi tintuża din il-formula:
(Z - G) × 0,9,
fejn
Z
=
hija l-kontenut fi glukożju stabbilit bil-metodu fl-Anness I tar-Regolament tal-Kummissjoni (KEE) Nru 4154/87 (6)
G
=
hija l-kontenut fi glukożju stabbilit bil-HPLC
B.
Għall-kodiċi NM 3505 10 10, 3505 10 90, 3505 20 10 sa 3505 20 90 u 3809 10 10 sa 3809 10 90, il-kontenut f'lamtu (jew id-destrin) għandu jiġi stabbilit bil-metodu msemmi fl-Anness II tar-Regolament (KEE) Nru 4154/87.
(3)
Il-Kontenut fi grass tal-ħalib
Għall-iskopijiet sabiex jiġi stabbilit il-kontenut fi grass tal-ħalib, għandu jiġi użat metodu bbażat fuq l-estrazzjoni bil-petroleum fin, ippreċedut bl-idrolosi bl-aċidu idrokloriku u segwit bil-kromotagrofija tal-gass ta’ l-esteri tal-metil ta’ l-aċidi tal-grass. Jekk tiġi mikxufa l-preżenza tal-grassijiet tal-ħalib, il-proporzjon perċentwali ta’ dan għandu jiġi kkalkolat billi tiġi mmultiplikata l-koncentrazzjoni tal-perċentwali tal-metil butirat b’25, billi jiġi mmultiplikat il-prodott bil-perċentwali totali tal-kontenut fi grass skond l-użin ta’ l-oġġetti u billi jiġi diviż b’100.
Artikolu 3
Biex jiġi implimentat l-Anness III għar-Regolament (KE) Nru 1043/2005, il-perċentwali tal-kontenut f'manitol u D-glucitol (sorbitol) għandu jiġi stabbilit bil-metodu HPCL.
Artikolu 4
1. Għandu jsir rapport dwar it-testijiet.
2. Ir-rapport dwar it-testijiet għandu jinkludi l-informazzjoni li ġejja:
-
l-informazzjoni kollha meħtieġa biex jiġi identifikat il-kampjun,
-
il-metodu Komunitarju użat u r-referenza preċiża għall-istrument legali li fih jinstab, jew fejn xieraq, referenza dettaljata għall-metodu, waqt li tiġi speċifikta n-natura ta’ l-operazzjonijiet analitiċi li għandhom isiru jew il-prinċipju tal-metodu li għandu jiġi applikat, kif indikat f’dan ir-Regolament,
-
kwalunkwe fatturi li setgħu influwenzaw dawn ir-riżultati,
-
ir-riżultati ta’ l-analiżi, filwaqt li jitqies il-mod li bih jitfissru fil-metodu użat u l-mezz ta’ espressjoni dettat mill-ħtiġiet tad-dwana jew tad-dipartimenti amministrattivi li jkunu talbu l-analiżi.
Artikolu 5
Ir-Regolament (KEE) Nru 4056/87 hu mħassar.
Referenzi għar-Regolament li ġie mħassar għandhom jinftiehmu bħala referenzi għal dan ir-Regolament u għandhom jinqraw skond it-tabella ta’ korrelazzjoni fl-Anness II.
Artikolu 6
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta’ Settembru 2008.